Ballape e chant gregorian 

Da Claudia Cadruvi/ANR 

«Quai è in mastergn dal diavel», ha il pader ditg al gimnasiast. Lez aveva palesà ch’el veglia studegiar giurisprudenza. Sa tge ch’il pader vess ditg, sch’el avess savì, che ses scolar daventia in di derschader a la suprema dretgira svizra? Giusep Nay è naschì il 1942 a Trun sco indeschavel uffant da Hans e Mina Nay-Poltera. Sch’el pensa oz a sia uffanza en questa gronda famiglia, èsi regurdientschas positivas che vegnan endament ad el. Il bab era administratur da la chasa pauperila e manava il bain puril da quella. La famiglia cun dudesch uffants stueva parter en bain per vegnir atras. Ma tar las autras famiglias era quai presa pauc tuttina. Giusep Nay è il sulet dals fragliuns che ha pudì studegiar. «Quai è stà pussaivel perquai ch’ina sora manava ina stizun ed autras gievan a servir.»

Ballape e chant gregorian
Davent da la segunda classa ha il pitschen mat da Trun lavurà mintga stad tar ses padrin che fascheva il pur. «Sche jau seghel oz il pastg enturn la chasa da vacanzas a Valbella, sveglian las odurs las reminiscenzas dal temp ch’jau gieva il matg a culm.» La damaun marvegl aveva il buob dad ir en in culm vischinant a pavlar ils sitgs. «Tuttenina steva in tschierv avant mai u ina rotscha chavriels.» Il chant gregorian è in’autra chaussa che varga profund en l’intern da Nay. Era sco «scolar extern» a la scola claustrala a Mustér, ha el pudì prender part a tut ils firads dals paders. Il chant gregorian saja insatge che possia anc oz «electrisar» el. Quai tuna sco sche Nay, fiss stà adina in scolar exemplaric ed avess gì il chau be vi da ses cudeschs. Nay sa regorda dentant era bain da las lumparias ch’el ha «prestà». Il scolast pader Pius leva metter si il record da «penetienzia». El gieva schizunt durant las lecziuns dabot en confessiunal a tadlar giu putgads. La classa da Nay era tut narra da dar ballape. E sch’in scolast na cumpareva betg en las emprimas diesch minutas d’ina lecziun, pudevan els svanir. Perquai clamava in scolar da la classa l’entschatta da la lecziun il pader Pius en confessiunal. I deva in scalin per quest intent. Lez sbrigava giu en confessiunal. Ed entant ch’el spetgava adumbatten sin in putgant, schevan ses scolars daditg ora cups da dar ballape.

Contacts per pli tard
A Friburg ha Nay cumenzà a studegiar giurisprudenza. Suenter ch’el n’ha betg reussì en l’examen davart il dretg roman, ha el midà a l’universitad a Turitg. «Quai è stà in grond cletg», di el oz en la retrospectiva. A Turitg, en la secziun studentica (catolica) Kyburger (STV), ha el pudì profitar da buns ed interessants contacts. «I vegn savens rinfatschà che questas uniuns studenticas fetschian padrinadis. Quels che sajan stads en l’uniun fetschian pli tard carriera ed auters betg», di Nay avertamain. Tut ils cussegliers federals da la pcd sajan p.ex. stads da giuven en il STV. I na saja dentant betg uschia che questas associaziuns impedeschian che ils auters na vegnian betg en nomina, declera Nay: «Igl è simplamain uschia che students che han interess politics entran en talas uniuns. Ed jau er in tip interessà ed engaschà.» Cura che Giusep Nay ha fatg il 1968 ses examens da giurisprudenza a Turitg, n’aveva el betg sulet recaltgà il fundament da la savida per daventar giurist. Na, era bleras bunas amicizias, che han tegnì enfin oz, ha el pudì far gia en l’emprima part da sia vita.